khoisan
Khoisan er en sproggruppe, som omfatter ca. 25 sprog, der tales af ca. 365.000 mennesker i det sydlige Afrika. Der er ikke påvist slægtskab mellem samtlige sprog, men de har to fællestræk: De har clicks, og de er ikke bantusprog.
Khoisansprog deles i tre grupper: nord-khoisan, der bl.a. omfatter sprogene !kung, 'akhoe og maligo i Angola, Botswana og Namibia, central-khoisan, som omfatter en række sprog, bl.a. nama og kxoe, der tales i Angola, Botswana, Namibia, Sydafrika, Zambia og Zimbabwe, samt syd-khoisan, der omfatter flere sprog, bl.a. /kham, der tales i Botswana, Namibia og Sydafrika. De to første grupper består af sprog, der formentlig er indbyrdes beslægtede, mens den sydlige gruppes status er mere uklar.
To clicksprog i Tanzania, sandawe og hadza, blev tidligere også regnet for khoisansprog; mens sandawe stadig grupperes af nogle sprogforskere som khoisan, regnes hadza nu for et isolat.
Af khoisansprogene er det kun største sprog nama med ca. 235.000 talere (2002), der bruges som skriftsprog.